L 63/6
DA
Den Europæiske Unions Tidende
28.2.2023
(24)
Alle foranstaltninger i genopretnings- og resiliensplanerne bør gennemføres i overensstemmelse med gældende EU-ret og national miljølovgivning, navnlig vedrørende miljøkonsekvensvurdering og naturbeskyttelse.
For foranstaltninger, der er omfattet af undtagelsen fra princippet »om ikke at gøre væsentlig skade«, bør medlemsstaterne gøre en tilfredsstillende indsats for at begrænse den potentielle skade på miljømål som omhandlet i artikel 17 i forordning (EU) 2020/852, hvor det er muligt, og for at afbøde skaden gennem andre foranstaltninger, herunder foranstaltninger i kapitlerne om REPowerEU.
(25)
Kapitlerne om REPowerEU bør være i overensstemmelse med den pågældende medlemsstats nationale energi- og klimaplaner og med Unionens klimamål som fastsat i forordning (EU) 2021/1119.
(26)
For at afspejle den europæiske grønne pagt som Europas strategi for bæredygtig vækst og vigtigheden af at tackle klimaændringer i overensstemmelse med Unionens forpligtelser til at gennemføre Parisaftalen og nå De Forenede Nationers verdensmål for bæredygtig udvikling skal faciliteten bidrage til at integrere klimaindsatsen og miljømæssig bæredygtighed og til at nå det overordnede mål om, at 30 % af udgifterne under Unionens budget understøtter klimamål.
Med henblik herpå bør de foranstaltninger, som støttes af faciliteten, og som er med i medlemsstaternes genopretnings- og resiliensplaner, bidrage til den grønne omstilling, herunder biodiversitet, eller til at håndtere de dermed forbundne udfordringer, og bør omfatte et beløb, der svarer til mindst 37 % af genopretnings- og resiliensplanens samlede tildeling, og mindst 37 % af de samlede anslåede omkostninger ved foranstaltningerne i kapitlet om REPowerEU, på grundlag af den metode for overvågning af klimarelaterede udgifter, som er fastsat i bilag VI til forordning (EU) 2021/241.
Denne metode bør anvendes i overensstemmelse hermed på foranstaltninger, som ikke direkte kan henføres til et interventionsområde, der er opført i nævnte bilag.
Hvis den pågældende medlemsstat og Kommissionen er enige, bør koefficienterne for støtte til klimamål kunne forhøjes til 40 %eller 100 % for individuelle investeringer som forklaret i genopretnings- og resiliensplanen for at tage hensyn til ledsagende reformforanstaltninger, der øger deres indvirkning på klimamålene på troværdig vis.
Med dette for øje kan koefficienterne for støtte til klimamålene forhøjes op til et samlet beløb på 3 % af genopretnings- og resiliensplanens tildeling for individuelle investeringer.
Faciliteten bør støtte aktiviteter, der fuldt ud overholder Unionens klima- og miljøstandarder og -prioriteter og princippet »om ikke at gøre væsentlig skade«.
(27)
Medlemsstaterne bør, hvor det er relevant, i kapitlerne om REPowerEU medtage foranstaltninger, som har en dimension eller virkning, der er grænseoverskridende eller omfatter flere lande, således som det er konstateret i Kommissionens seneste behovsvurdering, og som bl.a. bidrager til at skabe europæisk merværdi.
Det bør også tages i betragtning, at foranstaltninger, der gennemføres i én medlemsstat, kan have afsmittende virkninger på andre medlemsstater.
Kommissionen bør fremme samarbejde mellem medlemsstaterne så tidligt som muligt med henblik på at udvikle foranstaltninger, som har en dimension eller virkning, der er grænseoverskridende eller omfatter flere lande, og som skal indgå i kapitlerne om REPowerEU.
Medlemsstaterne bør stræbe efter at sikre, at disse foranstaltninger omfatter et beløb, der svarer til mindst 30 % af de anslåede omkostninger ved foranstaltningerne i kapitlet om REPowerEU.
Ud over foranstaltninger, som har en dimension eller virkning, der er grænseoverskridende eller omfatter flere lande, bør foranstaltninger på nationalt plan, der bidrager til at sikre energiforsyningen i Unionen som helhed, i overensstemmelse med REPowerEU-målene, navnlig med hensyn til at afhjælpe eksisterende flaskehalse for så vidt angår energitransmission, -distribution og -lagring, således som det er konstateret i Kommissionens seneste behovsvurdering, og dermed øge potentialet for grænseoverskridende strømme mellem medlemsstaterne, anses for at have en dimension eller virkning, der er grænseoverskridende eller omfatter flere lande.
Foranstaltninger, der mindsker afhængigheden af fossile brændstoffer og reducerer energiefterspørgslen, bør også anses for at have en positiv grænseoverskridende virkning, da de frigør yderligere kapacitet eller forsyning for andre medlemsstater.
(28)
Der bør tilføjes et relevant vurderingskriterium, som kan danne grundlag for Kommissionens vurdering af, om reformerne og investeringerne i kapitlerne om REPowerEU har en dimension eller virkning, der er grænseover­ skridende eller omfatter flere lande.